Zagreb, 18. ožujka 2016.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Gorana Radmana, Glavnog ravnatelja Hrvatske radiotelevizije do 4. ožujka 2016.g.**,na 132. sjednici, održanoj dana 18. ožujka 2016.g., daje sljedeće:

**MIŠLJENJE**

**I. Na temelju članka 14. stavka 1. ZSSI-a, u vezi s člankom 20. stavkom 3. ZSSI-a, dužnosnik Goran Radman, Glavni ravnatelj Hrvatske radiotelevizije ne može u razdoblju od dvanaest mjeseci od dana prestanka obnašanja navedene dužnosti biti član upravnog tijela i nadzornog odbora trgovačkog društva Nautar d.o.o. niti obavljati poslove upravljanja u navedenom poslovnom subjektu.**

**II. Sukladno odredbama ZSSI-a nema zapreke da dužnosnik Goran Radman nakon prestanka obnašnja dužnosti Glavnog ravnatelja Hrvatske radiotelevizije stupi u radni odnos u trgovačkom društvu Nautar d.o.o. pod uvjetom da nije riječ o funkciji člana uprave ili nadzornog odbora tog trgovačkog društva.**

Obrazloženje

Zahtjev za davanjem mišljenja Povjerenstva podnio je dužnosnik Goran Radman, Glavni ravnatelj Hrvatske radiotelevizije do 4. ožujka 2016.g. U knjigama ulazne pošte zahtjev je zaprimljen pod poslovnim brojem: 711-U-2072-M-88/16-01-5, dana 16. ožujka 2016.g., povodom kojeg se vodi predmet broj M-88/16.

Člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje Hrvatski sabor, stoga je i Goran Radman, povodom obnašanja dužnosti Glavnog ravnatelja Hrvatske radiotelevizije na koju je imenovan odlukom Hrvatskog sabora, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik od Povjerenstva traži mišljenje može li stupiti u radni odnos, odnosno preuzeti izvršne ovlasti u trgovačkom društvu Nautar d.o.o., koje je u isključivom vlasništvu dužnosnika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u podatke iz sudskog registra Trgovačkog suda u Zagrebu utvrđeno je da je pod matičnim brojem subjekta: 080409355, oib: 88947824309 upisano trgovačko društvo Nautar d.o.o. iz Zagreba. Kao jedini osnivač navedenog trgovačkog društva upisan je dužnosnik Goran Radman koji je ujedno obavljao funkciju direktora tog trgovačkog društva do 1. lipnja 2013.g. Od 1. lipnja 2013.g. funkciju direktora trgovačkog društva Nautar d.o.o. obavlja Rikard Lumezi.

S obzirom na navedeno, nema zapreke da dužnosnik Goran Radman nakon prestanka obnašanja dužnosti Glavnog ravnatelja Hrvatske radiotelevizije stupi u radni odnos u trgovačkom društvu Nautar d.o.o., međutim na temelju članka 14. stavka 1. ZSSI-a u vezi s člankom 20. stavkom 3. istog Zakona, dužnosnik ne može u razdoblju od dvanaest mjeseci od dana prestanka obnašanja navedene dužnosti biti član upravnog tijela niti nadzornog odbora predmetnog trgovačkog društva, niti može obavljati poslove upravljanja predmetnim poslovnim subjektom (primjerice obavljati poslove prokuriste trgovačkog društva).

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Dalija Orešković, dipl. iur.

Dostaviti:

1. Dužnosnik Goran Radman, elektronička dostava
2. Objava na internetskoj stranici Povjerenstva
3. Pismohrana